ΔΙΑΚΗΡΥΞΗ
ΔΗΜΟΣΙΟΥ ΠΛΕΙΟΔΟΤΙΚΟΥ ΔΙΑΓΩΝΙΣΜΟΥ
για την παραχώρηση ιδιαίτερου δικαιώματος απλής χρήσης χώρων στη χερσαία ζώνη του λιμένα Πατητηρίου Αλοννήσου για την τοποθέτηση τραπεζοκαθισμάτων κατά τις διατάξεις του Ν. 2971/2001,

Το (Ν.Π.Δ.Δ.) Δημοτικό Λιμενικό Ταμείο Αλοννήσου που εδρεύει στην Αλόννησο και έχει κατά νόμο την ευθύνη της διοίκησης, της λειτουργίας και της εκμετάλλευσης της ζώνης του λιμένα  Πατητηρίου,  
διακηρύσσει
πλειοδοτική  δημοπρασία φανερή-προφορική για την παραχώρηση ιδιαίτερου δικαιώματος απλής χρήσης χώρων στη χερσαία ζώνη του λιμένα Πατητηρίου Αλοννήσου έναντι ανταλλάγματος.
ΑΡΘΡΟ 1ο
ΠΕΡΙΓΡΑΦΗ ΠΑΡΑΧΩΡΟΥΜΕΝΩΝ ΧΩΡΩΝ – ΤΜΗΜΑΤΩΝ ΧΕΡΣΑΙΑΣ ΖΩΝΗΣ ΛΙΜΕΝΑ                                                                                                               
Τμήματα προς παραχώρηση:
α) (A2)  Χωροθετημένο Τμήμα της Χερσαίας Ζώνης Λιμένος έκτασης 38,74τ.μ. (τριάντα οκτώ και εβδομήντα τέσσερα τετραγωνικά μέτρα) αυτό περιγράφεται στο τοπογραφικό διάγραμμα του Διπλωματούχου Πολιτικού Μηχανικού, Μητσικώστα Αθανάσιου. Το τμήμα αυτό της αποκλειστικής διαχείρισης και εκμετάλλευσης του Δημοτικού Λιμενικού Ταμείου Αλοννήσου ευρίσκεται παρακείμενα του καταστήματος του κου Κυριαζή Παναγιώτη.

ΑΡΘΡΟ 2ο
ΧΡΟΝΙΚΗ ΔΙΑΡΚΕΙΑ
Η χρονική διάρκεια της παραχώρησης των παραπάνω χώρων αρχίζει από την ημερομηνία καταβολής του αντίστοιχου οικονομικού ανταλλάγματος έως 31/12/2026

ΑΡΘΡΟ 3ο
ΚΑΤΑΒΟΛΗ ΑΝΤΑΛΛΑΓΜΑΤΟΣ
1. Η δημοπρασία θα έχει τιμή εκκίνησης τα 23,00€/τ.μ.
2. Το οικονομικό αντάλλαγμα είναι ετήσιο και καταβάλλεται εφάπαξ, αμέσως μετά την γνωστοποίηση της μονομερούς παραχωρητήριας απόφασης του Διοικητικού Συμβουλίου. Η εξόφληση του ποσού από τον ενδιαφερόμενο πραγματοποιείται στον τραπεζικό λογαριασμό που διατηρεί το ΔΛΤΑ στην Εθνική Τράπεζα Ελλάδος. Σε συνέχεια το Δημοτικό Λιμενικό Ταμείο Αλοννήσου ειδοποιεί τον ενδιαφερόμενο για την εγκατάστασή του στον προκαθορισμένο χώρο επί του οποίου απόκτησε δικαίωμα χρήσης. Σε περίπτωση μη καταβολής του οικονομικού ανταλλάγματος δεν επιτρέπεται η παραχώρηση και θα ενημερώνεται η Λιμενική Αρχή για τις κατά αρμοδιότητα ενέργειες.
3. στο ανωτέρω οικονομικό αντάλλαγμα δεν συμπεριλαμβάνονται όλες οι νόμιμες επιβαρύνσεις η εισφορά υπέρ ΕΚΟΕΜΝ ποσοστού 3,00% και το Χαρτόσημο 3,6%.

ΑΡΘΡΟ 4ο
ΔΙΕΝΕΡΓΕΙΑ ΔΙΑΓΩΝΙΣΜΟΥ
Χρόνος και Τόπος διεξαγωγής διαγωνισμού
Η δημοπρασία θα διεξαχθεί στην αίθουσα συνεδριάσεων του Διοικητικού Συμβουλίου του Δ.Λ.Τ. Αλοννήσου, στο δημοτικό κατάστημα Αλοννήσου την 14η Αυγούστου 2026, ημέρα Παρασκευή (διάστημα τουλάχιστον 10 ημερών) και ώρα 14.00 έως 15:30 π.μ. ενώπιον της αρμόδιας Επιτροπής του άρθρου 26 του ΠΔ 715/1979

Δικαίωμα συμμετοχής έχουν οι ιδιοκτήτες ή οι μισθωτές καταστημάτων υγειονομικού ενδιαφέροντος παρακείμενων των εν λόγω κοινόχρηστων χώρων.
Η δημοπρασία εφόσον αποβεί άγονη, θα επαναληφθεί στις 25η Αυγούστου 2026, ημέρα Τρίτη (διάστημα 10 ημερών) και ώρα 14.00 έως 15.30 π.μ.

Σε περίπτωση που δε φέρει πάλι αποτέλεσμα, η παραχώρηση μπορεί να γίνει με απευθείας συμφωνία, της οποίας τους όρους καθορίζει το Διοικητικό Συμβούλιο (παρ. 1 άρθρο 192, Ν. 3463/06)

Όροι Συμμετοχής Ενδιαφερομένων
οι ενδιαφερόμενοι, θα πρέπει να προσκομίσουν:
1. Φωτοτυπία αστυνομικής ταυτότητας αν είναι φυσικό πρόσωπο. Αν πρόκειται για εταιρεία ή κοινοπραξία, οφείλει να προσκομίσει καταστατικό και σχετικό παραστατικό εκπροσώπησης
2. αποδεικτικό Δημοτικής Ενημερότητας για χρέη προς το Δήμο
3. Υπεύθυνη Δήλωση, στην οποία να δηλώνει ότι έλαβαν γνώση των όρων της δημοπρασίας και τους αποδέχονται ανεπιφύλακτα.
4. Άδεια λειτουργίας καταστήματος υγειονομικού ενδιαφέροντος ή γνωστοποίηση καταστήματος υγειονομικού ενδιαφέροντος στην οποία αναγράφεται ο επιτρεπόμενος αριθμός των τραπεζοκαθισμάτων που δύναται να αναπτύξει ο ενδιαφερόμενος σε δημόσιο κοινόχρηστο χώρο
5. Φορολογική και ασφαλιστική ενημερότητα
Αν κάποιος πλειοδοτεί για λογαριασμό άλλου, οφείλει να το δηλώσει  στην επιτροπή της δημοπρασίας πριν της έναρξης του διαγωνισμού, στην οποία πρέπει να παρουσιάσει για το σκοπό αυτό σχετική εξουσιοδότηση ή νόμιμο πληρεξούσιο. Σε άλλη περίπτωση θα θεωρηθεί ότι πλειοδοτεί για δικό του λογαριασμό.

Κάθε προσφορά είναι δεσμευτική για τον πλειοδότη, η δέσμευση δε αυτή μεταβαίνει αλληλοδιαδόχως από τον πρώτο στους ακολούθους και επιβαρύνει οριστικά τον τελευταίο πλειοδότη.

ΑΡΘΡΟ 5ο
ΚΑΤΑΚΥΡΩΣΗ ΔΙΑΓΩΝΙΣΜΟΥ
Μετά τη λήξη της δημοπρασίας, τα πρακτικά υπογράφονται από τα μέλη της Επιτροπής Διαγωνισμού και από τους διαγωνισθέντες.

Τα πρακτικά της δημοπρασίας υπόκεινται στην επικύρωση από το Δ.Σ του ΔΛΤ Αλοννήσου, ο δε τελευταίος πλειοδότης δεσμεύεται από την προσφορά του όσος χρόνος και αν παρέλθει από τη διενέργεια της δημοπρασίας μέχρι της κοινοποιήσεως σε αυτόν της εγκρίσεως του αποτελέσματος αυτής.

Αυτός που θα αναδειχθεί τελευταίος πλειοδότης δεν αποκτά κανένα δικαίωμα προς αποζημίωση από τη μη έγκριση των πρακτικών της δημοπρασίας από τα κατά νόμο αρμόδια όργανα, ούτε από τη καθυστέρηση της κοινοποιήσεως της εγκρίσεως.

ΑΡΘΡΟ 6ο
ΛΟΙΠΟΙ ΟΡΟΙ ΠΑΡΑΧΩΡΗΣΗΣ
1. Το Δημοτικό Λιμενικό Ταμείο Αλοννήσου δεν  ευθύνεται  έναντι  του  χρήστη,  ούτε υποχρεούται σε επιστροφή  ή  μείωση του αντιτίμου χρήσεως ή και πρόωρη λήξη της χρήσης.
2. Ο  χρήστης  υποχρεούται  να  διατηρεί  την κατοχή του παραχωρημένου χώρου, τις  υπέρ  αυτού  δουλείες, τα  όρια αυτού, να μην καταλαμβάνει κοινόχρηστο χώρο, πέρα του οριζόμενου
3. Ο χρήστης  υποχρεούται  όταν  λήξει η διάρκεια της παραχώρησης να παραδώσει  τον  παραχωρηθέντα   χώρο   στην   κατάσταση   που   το παρέλαβε, διαφορετικά  ευθύνεται  σε  αποκατάσταση κάθε φθοράς, βλάβης ή ζημιάς, πέρα από τη συνήθη χρήση.
4. Ο  χρήστης δεν αντλεί κανένα δικαίωμα από μισθωτική σύμβαση αφού πρόκειται για απλή παραχώρηση χρήσεως κοινόχρηστου χώρου και όχι για μίσθωση.
5. Ο χρήστης θα χρησιμοποιεί τον παραχωρούμενο χώρο, κατά τρόπο που να μην παραβιάζεται ο προορισμός του ως κοινόχρηστος. Να μην παρακωλύεται η άνετη ομαλή και ασφαλής κυκλοφορία πεζών και να εξασφαλίζεται η ελεύθερη διέλευση του κοινού κατά μήκος του πεζοδρομίου
6. Απαγορεύεται :  
α) οποιαδήποτε επέμβαση που αλλοιώνει τη φυσική μορφολογία και τα βιοτικά στοιχεία των χώρων, όπως η τοποθέτηση κατασκευάσματος που συνδέεται σταθερά με το έδαφος (πάκτωση με σκυρόδεμα, τσιμεντοστρώσεις, πλακοστρώσεις, επιχωματώσεις κλπ)
β) Απαγορεύεται  οποιαδήποτε κατασκευή μόνιμου ή προσωρινού χαρακτήρα έργου χωρίς να έχουν προηγουμένως εκδοθεί οι απαιτούμενες άδειες και εγκρίσεις της κείμενης νομοθεσίας.
7. Το Δημοτικό Λιμενικό Ταμείο Αλοννήσου έχει το δικαίωμα να μην κατακυρώσει το διαγωνισμό, εφόσον κρίνει τις προσφορές ασύμφορες και κατώτερες των προσδοκιών ή για οποιοδήποτε λόγο κρίνει το αποτέλεσμα του διαγωνισμού ασύμφορο.
8. Σε περίπτωση που ο παραχωρησιούχος ζητήσει μετέπειτα την εκτέλεση έργου, απαιτείται η έκδοση νέας απόφασης η οποία θα αφορά σε παραχώρηση ιδιαίτερου δικαιώματος χρήσης χώρου με εκτέλεση έργου χωρίς δημοπράτηση
9. Ο χρήστης θα διατηρεί το χώρο καθαρό με δικά του έξοδα.
10. Σε  περίπτωση  πρόωρης  λήξης  της  παραχώρησης, με υπαιτιότητα του χρήστη, αυτός  υποχρεούται  στην  καταβολή όλου του αντιτίμου που αφορά στον υπόλοιπο χρόνο μέχρι την λήξη της χρήσης.
11. Το Δημοτικό Λιμενικό Ταμείο Αλοννήσου δεν υποχρεούται στην επιστροφή ή στην μείωση του αντιτίμου.
12. Απαγορεύεται στον παραχωρησιούχο να προβεί σε οποιαδήποτε κατασκευή μόνιμου ή προσωρινού χαρακτήρα έργου χωρίς να έχουν προηγουμένως εκδοθεί οι απαιτούμενες άδειες και εγκρίσεις της κείμενης νομοθεσίας.
13. Για τις αποφάσεις παραχώρησης δεν έχουν εφαρμογή οι προστατευτικές διατάξεις του Π.Δ. 34/1995 «Κωδικοποίησης διατάξεων νόμων περί εμπορικών μισθώσεων». (287/50, 1767/62 σύμφωνα και με την διάταξη της παρ. 2 του άρθρου 22 του ν.2971/2001).
14. Η παρούσα διακήρυξη διέπεται από τις διατάξεις του Π.Δ. 715/1979, ως η πλέον προσιδιάζουσα εν προκειμένω, αναλόγως και καταλλήλως εφαρμοζόμενη διαδικασία, σύμφωνα και με τις αριθ. 113/1990 & 309/2014 Γνωμοδοτήσεις του Γ΄ και του Β΄ Τμήματος αντίστοιχα, του Ν.Σ.Κ. και τις ειδικότερες διατάξεις που ισχύουν για τα Λιμενικά Ταμεία και τις διατάξεις που διέπουν τις Χερσαίες Ζώνες Λιμένων. 

Η παρούσα διακήρυξη να δημοσιευθεί με τοιχοκόλληση, στον πίνακα δημοσιεύσεων του  Δημοτικού καταστήματος Αλοννήσου. Περίληψη της παρούσας θα αναρτηθεί σύµφωνα µε τις διατάξεις του Ν.3861/2010, στο δικτυακό τόπο του Δήμου Αλοννήσου alonissos.gov.gr, δέκα (10) τουλάχιστον ημέρες πριν από τη διενέργεια της δημοπρασίας.

Κάθε ενδιαφερόμενος μπορεί να απευθύνεται στο Γραφείο του Δημοτικού Λιμενικού Ταμείου Αλοννήσου για να λαμβάνει πλήρες αντίγραφο της Διακήρυξης και για παροχή διευκρινήσεων (τηλ. 24243 50217)

Αλόννησος, 3 Αυγούστου 2026

                                                                                                   Ο ΠΡΟΕΔΡΟΣ
                                                    
                                                                                                                               ΑΝΑΓΝΩΣΤΟΥ ΠΑΝΑΓΙΩΤΗΣ
